**РЕШЕНИЕ № ПВ – 102 – ПР/2017 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становище от РЗИ Пловдив

 **Р Е Ш И Х**

**да не се извършва** оценка на въздействието върху околната среда за

**инвестиционно предложение**: **„Изкореняване и презасаждане на съществуващи винени лозя, изграждане на опорна конструкция и система за капково напояване на площ от 46,954 дка**” в землището на село Старосел, община Хисар, област Пловдив, имоти с №№: 038, 039, 040, 041, 042, 043, 224, 225, 075, 076, 077, 078, 120, 121, 122, 123, 124, 125, 157 от масив 286 по плана за земеразделяне на село Старосел и

**„Изграждане на система за капково напояване на съществуващо лозово насаждение на площ от 30,181 дка“** в землището на село Старосел, община Хисар, област Пловдив, имоти №№: 021, 023, 020, 001, 022, 008, 011 и 013 от масив 287 по плана за земеразделяне на село Старосел**,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Възложител: „Агро Р“ ЕООД,** ЕИК, 203254372, гр.Пловдив, ул. „Булаир“ № 26, ет.5.

**Характеристика на инвестиционното предложение:**

Инвестиционното предложение цели създаването на едно съвременно и високо рентабилно земеделско стопанство, отговарящо на европейските и световни изисквания за интегрирано земеделие. Новосъздаваното трайно насаждение /лозе/ ще бъде изградено по най–модерните методи на съвременното лозарство. Инвестиционното намерение включва и изграждането на съвременно поливно съоръжение, за капково напояване на новото и съществуващо насаждение на обща площ от 77,135дка.

Предвижда се необходимите водни маси за системата за капково напояване да се осигурят от сдружение за напояване „Старосел” село Старосел, община Хисар, съгласно приложен договор.

Дейностите по създаването на лозовия масив и системата за капково напояване ще включват:

Създаване на лозов масив:

* Механизирани услуги по почвоподготовка в т.ч. дисковане, внасяне на минерални торове, оран, риголване и подравняване.
* Изкопаване на посадъчни ямки
* Подготовка на посадъчният материал и засаждане.

Изграждане на опорна конструкция:

* Монтаж на колове
* Монтаж на тел
* Укрепване.

Изграждане на система за капково напояване:

* Изкопаване на канали
* Полагане и монтаж
* Закопаване на централни тръбопроводи
* Полагане на поливни крила
* Изграждане на опорна конструкция.

Не се предвижда промяна на съществуващата пътна инфраструктура. Транспортният достъп до имотите ще се осъществява по съществуващи полски пътища.

Инвестиционното предложение попада в обхвата на т.1, буква „в“ от Приложение № 2 на *Закона за опазване на околната среда* (ДВ бр.91 /2002 год.) и чл.2, ал.1, т. 1 от Наредбата за ОС. Съгласно разпоредбата на чл.93, ал.1, т.1 от ЗООС инвестиционното предложение подлежи на процедура по преценяване на необходимостта от извършване на ОВОС.

Имотите в който се предвижда да се реализира инвестиционното предложение **не попадат** в границите на защитени зони от мрежата НАТУРА 2000 и в защитени територии, съгласно Закона за защитените територии. Най-близо до местоположението на предвиденото за реализиране инвестиционно предложение е защитена зона: BG0000444 „Река Пясъчник” за опазване на природните местообитания и на дивата флора и фауна, приета от МС с Решение №122/02.03.2007 г. (ДВ бр.21/2007 г.).

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл.31 ал.4 във връзка с ал.1 от Закона за биологичното разнообразие.

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитените зони.

**мотиви:**

 **I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

● Предвидените изкопни дейности за полагане на тръбопроводи, както и полагане на съоръжения за изграждане на цялостната система за капково напояване ще бъдат ограничени върху разглежданите имоти, чрез прилагане на съвременни технологии за проектиране и монтаж, като не се очакват отрицателни въздействия върху компонентите на околната среда.

* + - * Осъществяването на системата за капково напояване има изцяло положителен ефект, свързан с намаляване на почвената ерозия и отглеждане на насажденията с минимален разход на вода. Ще се постигне контролирано подаване на минерални торове с поливната вода, в количества и периоди съобразени с вегетативното развитие на растенията и климатичните условия. Чрез този метод водата достига равномерно всички точки на поливния блок, като се навлажнява само ограничена част от почвената повърхност, без да се получава стичане или филтрация в дълбочина.
			* Не се очаква въздейсвие върху атмосферния въздух, тъй като монтирането на системата за капково напояване се свежда до строително-монтажни дейности, които не са свързани с емисии на шум и прахови замърсители.
			* Строително-монтажните дейности, свързани с изграждане на системата за капково напояване се свеждат до изкопни работи за полагане на централните тръбопроводи и монтажни работи по тръбната мрежа.
			* В хода на експлоатация на обекта не се предполага замърсяване и дискомфорт на околната среда.

 **II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

* В резултат от реализирането на инвестиционното предложение и последващата експлоатация, не се очаква нарушаване на качествата и регенеративната способност на природните ресурси в района.

 **III. Способността за асимилация на екосистемата в естествената околна среда**:

* Инвестиционното предложение ще бъде реализирано извън границите на защитени зони от мрежата НАТУРА 2000, поради което с реализацията му не се очаква пряко унищожаване, увреждане или влошаване състоянието на видовете, предмет на опазване на най-близката защитена зона BG0000444 „Река Пясъчник”
* Поради отдалечеността на имотите от защитената зона и характера на дейността, няма вероятност осъществяване на ИП да доведе до безпокойство на видовете, предмет на опазване в защитената зона и до намаляване на благоприятното им природозащитно състояние.
* Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху защитената зона и нейните елементи.

 **IV. Характеристика на потенциалните въздействия - териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие, в резултат на изграждане на лозовия масив със системата за капково напояване, е ограничен и локален в рамките на разглежданите имоти.
* Реализацията на обекта няма да повлияе върху качествата на почвата и земните недра.
* Монтирането на системата за капково напояване ще осигури ефективно отглеждане на насажденията с минимален разход на вода.
* Въздействието върху повърхностните води ще бъде пряко, краткотрайно и временно в рамките на ежегодния поливен сезон. При осъществяването и експлоатацията на обекта няма да се формират отпадъчни води.
* С писмо изх. № 4438/22.05.2017г. РЗИ-Пловдиве определила, че не се очаква здравен риск при реализация на инвестиционното намерение.
* Реализацията на предложението не предполага трансгранично въздействие.

 **V. Обществен интерес към предложението за строителство, дейности или технологии:**

В изпълнение на изискванията на чл. 6, ал. 9 и ал. 10 от Наредбата за ОВОС е осигурен обществен достъп до изготвената информация по Приложение 2, като са представени копия от документацията на Община Хисаря и Кметство с.Старосел. Община Хисаря и Кметство с.Старосел са информирали за липсата на постъпили възражения относно инвестиционното предложение.

Към момента на издаване на настоящото решение в РИОСВ-Пловдив не са изразени устно или депозирани писмено жалби, възражения и становища срещу реализацията на инвестиционното предложение.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ- Пловдив пред Министъра на околната среда и водите и/или Административен съд– Пловдив в 14-дневен срок от съобщаването му на заинтересованите лица и организации по реда на Административнопроцесуалния кодекс.**

**Димитър Георгиев Димитров 26.05.2017г.**

*За Директор на РИОСВ - Пловдив*

*Съгласно Заповед на Министъра на ОСВ*

*РД-495/07.09.2016г*